Predkladacia správa

Návrh  zákona, ktorým sa mení a dopĺňa zákon č. 235/1998 Z. z. o príspevku              pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov vypracovalo Ministerstvo práce, sociálnych vecí a rodiny Slovenskej republiky  v súlade s programovým vyhlásením vlády Slovenskej republiky.
Narodenie prvého dieťaťa rodičom je spojené so zvýšenými výdavkami                    na zabezpečenie potrieb novorodenca. Každoročne sa narodí viac ako 25 000 detí ako prvorodených. V záujme zvýšenia priamej finančnej pomoci štátu rodinám, kde sa matke narodilo prvé dieťa  a dožilo sa 28 dní, navrhuje  sa vyplácať  príplatok k príspevku              pri narodení prvého dieťaťa v sume 11 000 Sk po splnení  zákonom ustanovených podmienok.
Predkladaný návrh zákona si vyžaduje navýšenie finančných prostriedkov                zo štátneho rozpočtu, ktoré si Ministerstvo práce, sociálnych vecí a rodiny Slovenskej republiky nárokovalo v rámci návrhu prioritných výdavkových titulov kapitoly na roky 2007 – 2009.
Návrh zákona nemá dopad na rozpočty obcí a na rozpočty vyšších územných celkov.
Návrh zákona bol predmetom vonkajšieho pripomienkového konania, vyhodnotenie ktorého je súčasťou predkladaného materiálu.
Návrh zákona bol prerokovaný v Legislatívnej rade vlády Slovenskej republiky, ktorá po zapracovaní pripomienok odporúča vláde s návrhom zákona v novom znení súhlasiť.